Odavanje identiteta tajne agentice - noćna mora za Bijelu kuću? (2/10/03) - 2003-10-02
Ukoliko Bijela kuća zna od koga su došle informacije o CIA-inoj agentici, najbolje bi bilo da se to ime objavi i da se tako riješi cije
Američko Ministarstvo pravosuđa istražuje navode o 'curenju' informacija iz Bijele kuće, koje je dovelo do otkrivanja identiteta jedne tajne agentice Središnje obavještajne službe, CIA-e. O najnovijem prijeporu koji ovih dana potresa Washington razgovarali smo sa Stephenom Hessom, političkim stručnjakom s instituta Brookings. Ova kontroverza predstavlja ozbiljan problem za Bijelu kuću, kaže Stephen Hess, dodajući da je za sada sve učinjeno kako treba. Predsjednik je uputio svoje osoblje da pomogne u istrazi i da sačuva svu relevantnu dokumentaciju. No, najnovije otkriće o curenju informacija moglo bi se pretvoriti u pravu noćnu moru, jer kada glasine počnu kružiti, od onog što se naziva "curenje informacija" samo je jedan korak do "namjernog prikrivanja". "Predsjednik treba postupiti mudro. Treba biti vrlo oštar, pokušati pronaći krivca što prije i otpustiti ga. Ovaj slučaj daleko je ozbiljniji od mnogih drugih washingtonskih skandala, jer se radi o nacionalnoj sigurnosti. U opasnost je možda doveden ne samo život naše tajne agentice, već i njeni kontakti. Ovo se ne bi smjelo zataškavati," kaže Stephen Hess. Gospodin Hess ocjenjuje da će demokratski predsjednički kandidati iskoristiti ovaj slučaj za nove napade na predsjednika Busha u njihovim predizbornim kampanjama. No, kako kaže, demokrati su oporba, a oporbi je posao da izražava protivljenje. Uz to, ova je priča više nego zanimljiva za medije, pa se može očekivati da će se o njoj dugo govoriti – kaže gospodin Hess. U takvoj situaciji, postoji li šansa da će neki djelatnik Bijele kuće priznati krivicu i tako se žrtvovati za predsjednika? "To bi za predsjednika bio idealni scenarij. On je već ranije pokazao da može biti vrlo oštar, kao kad je, na primjer, gotovo istovremeno smijenio ministra financija i svojeg ekonomskog savjetnika. Ukoliko Bijela kuća zna od koga su došle informacije o CIA-inoj agentici, najbolje bi bilo da se to ime objavi i da se tako riješi cijeli slučaj," kaže gospodin Hess. Ova kontroverza došla je u nezgodnom trenutku za predsjednika Busha, kojem, kako pokazuju ankete, podrška javnosti pada. Gospodin Hess upozorava, međutim, da do izbora ima još godinu dana i da u tom razdoblju mnogo toga može promijeniti: "Želim istaknuti da bi najvažnije pitanje na izborima mogla biti gospodarska situacija, a ne događanja oko Iraka. Predsjednikova popularnost dijelom pada zbog čudne ekonomske situacije u kojoj se nalazimo. Ekonomisti nam govore da se gospodarstvo oporavlja, ali se nova radna mjesta ne otvaraju. A kada ljudi ne mogu naći posao, ili brinu da će posao izgubiti, to je vrlo opasno za predsjednikove izglede za još jedan mandat." Gospodin Hess podsjeća da će se na sljedećim izborima ljudi izjašnjavati ne toliko o protukandidatima, već o samom predsjedniku. Ukoliko budu zadovoljni njegovim radom, izabrat će ga ponovno, ukoliko budu nezadovoljni, u Bijelu kuću će doći jedan od devetoro demokrata, koji se natječu za predsjednički položaj – kaže Stephen Hess s instituta Brookings.